P-1/25
Natisni
Opravilna št.:
P-1/25
Datum odločitve:
13. 3. 2025
ECLI:
ECLI:SI:USRS:2025:P.1.25
Akt:
Spor o pristojnosti
Izrek:
Za nadzor nad izvajanjem ukrepov za padavinsko odpadno vodo v skladu z Uredbo o emisiji snovi in toplote pri odvajanju odpadnih voda v vode in javno kanalizacijo (Uradni list RS, št. 64/12, 64/14, 98/15, 75/22 in 157/22) je pristojen državni inšpektorat, pristojen za varstvo okolja.
Evidenčni stavek:
Za nadzor nad izvajanjem ukrepov za padavinsko odpadno vodo je pristojna državna inšpekcija, pristojna za varstvo okolja.
Geslo:
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.52.1.1 - Ustavno sodstvo - Pristojnost - Odločitev - V sporu o pristojnosti - Med državo in lokalnimi skupnostmi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
Pravna podlaga:
Člen 61.4, 62, Zakon o Ustavnem sodišču [ZUstS]
Opomba:
¤
Vrsta zadeve:
spori o pristojnosti
Vrsta akta:
drugi akti
Vlagatelj:
Medobčinska inšpekcija Skupne občinske uprave Maribor, Maribor
Datum vloge:
4. 2. 2025
Vrsta odločitve:
odločba
Vrsta rešitve:
določitev pristojnega organa
Dokument:
US34065
Dokument v PDF obliki:
P-1-25.pdf
152 KB
Prenesite datoteko
P-1/25-5
13. 3. 2025
ODLOČBA
Ustavno sodišče je v postopku za rešitev spora glede pristojnosti, začetem z zahtevo Medobčinske inšpekcije Skupne občinske uprave Maribor, Maribor, na seji 13. marca 2025
odločilo:
Za nadzor nad izvajanjem ukrepov za padavinsko odpadno vodo v skladu z Uredbo o emisiji snovi in toplote pri odvajanju odpadnih voda v vode in javno kanalizacijo (Uradni list RS, št. 64/12, 64/14, 98/15, 75/22 in 157/22) je pristojen državni inšpektorat, pristojen za varstvo okolja.
OBRAZLOŽITEV
A.
1. Medobčinska inšpekcija Skupne občinske uprave Maribor (v nadaljevanju predlagateljica) je vložila zahtevo za rešitev spora glede pristojnosti za nadzor nad odvajanjem odpadnih padavinskih voda v vode na območju Mestne občine Maribor med njo in Inšpektoratom Republike Slovenije za naravne vire in prostor (v nadaljevanju IRSNVP). Predlagateljica pojasnjuje, da se spor nanaša na primere, ko bi bilo treba izločiti padavinske vode iz sistema javnega kanalizacijskega omrežja. Navaja, da ji je IRSNVP odstopil približno petdeset enakih prijav, ki se razlikujejo le glede naslova objekta, kjer naj padavinska odpadna voda ne bi bila ustrezno izločena iz sistema javnega kanalizacijskega sistema. O enakem sporu o pristojnosti naj bi Ustavno sodišče že odločilo z odločbo št. P-1/18 z dne 24. 10. 2018 (Uradni list RS, št. 74/18), iz katere izhaja, da je za nadzor nad izvajanjem ukrepov za padavinsko odpadno vodo v skladu z Uredbo o emisiji snovi in toplote pri odvajanju odpadnih voda v vode in javno kanalizacijo (v nadaljevanju Uredba o emisiji) pristojen državni inšpektorat in ne inšpektorat lokalne skupnosti.
2. Predlagateljica pojasnjuje, da gre pri prijavi za nadzor nad odvajanjem padavinske odpadne vode, ki odteka s strehe objekta in jo mora v skladu s prvim odstavkom 17. člena Uredbe o emisiji lastnik objekta odvajati neposredno ali posredno v vode, kadar je to tehnično izvedljivo. Poudarja, da gre pri izvajanju ukrepov, povezanih z odpadno padavinsko vodo, za varstvo okolja (bogatenje podtalnih voda in preprečevanje onesnaževanja podtalnih voda), ne pa za določitev načina izvajanja obvezne javne službe. V skladu s 36. členom Uredbe o emisiji nadzor nad izvajanjem te uredbe opravlja inšpekcija, pristojna za varstvo okolja.
B.
3. Ustavno sodišče je na podlagi sedme alineje prvega odstavka 160. člena Ustave in sedme alineje prvega odstavka 21. člena
Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS)
pristojno, da odloča o sporih glede pristojnosti med državo in lokalnimi skupnostmi. Za te spore se v skladu z 62. členom ZUstS smiselno uporablja 61. člen ZUstS. Po drugem odstavku 61. člena ZUstS lahko, če pride do spora, ker več organov zavrača pristojnost v posamezni zadevi, zahteva rešitev spora glede pristojnosti organ, ki mu je bila zadeva odstopljena, pa meni, da zanjo ni pristojen.
4. V obravnavanem primeru tako predlagatelj kot IRSNVP zavračata pristojnost za nadzor nad odvajanjem padavinskih voda
[1]
neposredno ali posredno v vode.
[2]
Iz dopisa št. 06100-39/2024-44 z dne 13. 9. 2024, s katerim se je IRSNVP izrekel za nepristojnega, je razvidno njegovo stališče, da je v skladu z Uredbo o organih v sestavi ministrstev (Uradni list RS, št. 35/15, 62/15, 84/16, 41/17, 53/17, 52/18, 84/18, 10/19, 64/19, 64/21, 90/21, 101/21, 117/21, 78/22, 91/22, 25/23, 127/23 in 19/24) pristojen za izvajanje inšpekcijskega nadzora nad izvajanjem gospodarskih javnih služb na področju čiščenja komunalne in padavinske odpadne vode, ki niso v pristojnosti lokalnih skupnosti. V skladu z 2. točko prvega odstavka 233. člena Zakona o varstvu okolja (Uradni list RS, št. 44/22 in 23/24 – v nadaljevanju ZVO-2) naj bi bilo odvajanje in čiščenje komunalne in padavinske odpadne vode obvezna občinska javna služba. Mestna občina Maribor naj bi izvajanje te obvezne gospodarske javne službe uredila v Odloku o odvajanju in čiščenju komunalne odpadne in padavinske vode (Medobčinski uradni vestnik Štajerske in Koriške regije, št. 23/06 – v nadaljevanju Odlok). V 18. členu Odloka naj bi bilo določeno, da nadzor nad izvajanjem Odloka izvaja občinska komunalna inšpekcija. V dopisu št. 06104-19/2024-2 z dne 7. 10. 2024 je IRSNVP še dodatno pojasnil, da so bile na podlagi Uredbe o spremembah in dopolnitvah Uredbe o organih v sestavi ministrstev (Uradni list RS, št. 25/23) pristojnosti takratnega Inšpektorata Republike Slovenije za okolje in prostor razdeljene na dva inšpektorata, tj. na IRSNVP in na Inšpektorat Republike Slovenije za okolje in energijo, ki delujeta kot organa v sestavi Ministrstva za naravne vire in prostor oziroma Ministrstva za okolje, podnebje in energijo. IRSNVP navaja, da niso prvi pristojni izvajati nadzor nad Uredbo o emisiji. Čeprav iz Uredbe o organih v sestavi ministrstev izhaja, da je IRSNVP pristojen za izvajanje nadzora gospodarskih javnih služb na področju oskrbe s pitno vodo ter odvajanja in čiščenja komunalne in padavinske odpadne vode, ki niso v pristojnostih lokalnih skupnosti, IRSNVP meni, da so predpisi, ki urejajo pristojnosti med državnimi organi, neusklajeni. Ker Uredba o emisiji v 36. členu določa, da nadzor izvaja inšpektorat, pristojen za varstvo okolja, IRSNVP meni, da sam ni pristojen za reševanje prijav, povezanih z neizločeno padavinsko vodo iz sistema javne kanalizacije, če so na področju izvajanja javne službe odvajanja in čiščenja padavinske odpadne vode sprejeti ustrezni odloki lokalnih skupnosti. V takem primeru naj bi bila za izvajanje nadzora pristojna lokalna skupnost.
5. Predlagateljica poudarja, da gre pri prijavi, povezani z neizločanjem padavinskih vod iz sistema javnega kanalizacijskega omrežja, za položaj, ki ga ureja prvi odstavek 17. člena Uredbe o emisiji. IRSNVP tem trditvam predlagateljice ne nasprotuje. Iz njegovih navedb le izhaja, da naj bi bil celoten nadzor nad izvajanjem javne službe odvajanja in čiščenja komunalne odpadne in padavinske vode v pristojnostih lokalnih skupnosti, če te to področje urejajo s svojimi odloki.
6. Odvajanje in čiščenje komunalne in padavinske odpadne vode je obvezna občinska gospodarska javna služba varstva okolja, kot trdi IRSNVP (2. točka prvega odstavka 233. člena ZVO-2). Vrste nalog, ki se izvajajo v okviru javne službe odvajanja in čiščenja komunalne in padavinske odpadne vode, podrobneje predpisuje Uredba o odvajanju in čiščenju komunalne odpadne vode (Uradni list RS, št. 98/15, 76/17, 81/19 in 194/21 – v nadaljevanju Uredba o komunalni odpadni vodi), ki kot nalogo javne službe določa tudi odvajanje in čiščenje padavinske odpadne vode, ki se odvaja v javno kanalizacijo s streh, če za to padavinsko odpadno vodo ni mogoče zagotoviti ravnanja v skladu s predpisom, ki ureja emisijo snovi in toplote pri odvajanju odpadnih voda v vode in javno kanalizacijo (8. točka prvega odstavka 15. člena Uredbe o komunalni odpadni vodi).
[3]
Ta predpis je Uredba o emisiji, ki v prvem odstavku 17. člena, na katerega se sklicuje predlagatelj, določa, da mora lastnik objekta padavinsko odpadno vodo, ki odteka s strehe objekta, odvajati neposredno ali posredno v vode, kadar je to tehnično izvedljivo, razen če to vodo uporabi kot dodatni vir vode za namene, pri katerih ni treba zagotoviti kakovosti za pitno vodo, na primer splakovanje stranišč, pranje perila ali zalivanje, in se za tako uporabljeno padavinsko odpadno vodo zagotovi izvedba ukrepov za komunalno odpadno vodo iz 16. člena Uredbe o emisiji. Ravnanje v nasprotju s predpisanimi ukrepi za padavinsko odpadno vodo pomeni prekršek (38. člen Uredbe o emisiji), v 36. členu Uredbe o emisiji pa je določeno, da nadzor nad izvajanjem te uredbe opravlja inšpekcija, pristojna za varstvo okolja.
7. V obravnavani zadevi je spor glede pristojnosti med državnim in občinskim inšpekcijskim organom nastal v zvezi z obravnavo prijave in z njo povezanim inšpekcijskim nadzorom nad izvajanjem ukrepov za padavinske odpadne vode, kot jih določa prvi odstavek 17. člena Uredbe o emisiji, in ne gre za nadzor nad ravnanjem uporabnikov storitev gospodarske javne službe, ki jih Mestna občina Maribor ureja z Odlokom in z Odlokom o načinu opravljanja lokalne gospodarske javne službe odvajanja in čiščenja komunalne in padavinske odpadne vode v Mestni občini Maribor. Ustavno sodišče je že v odločbi št. P-1/18 odločilo, da je v takem primeru za izvajanje nadzorstva pristojen državni inšpekcijski organ, kar določa 36. člen Uredbe o emisiji. Glede na to, da se od odločbe Ustavnega sodišča št. P-1/18 predpisi, ki urejajo ukrepe za padavinske odpadne vode, v upoštevnem delu niso spremenili, spremembe predpisov, ki urejajo organizacijo državnih organov, ne morejo vplivati na delitev pristojnosti med državo in lokalno skupnostjo.
8. Glede na navedeno je za nadzor nad izvajanjem ukrepov za padavinsko odpadno vodo v skladu z Uredbo o emisiji pristojna državna inšpekcija, pristojna za varstvo okolja. Z Uredbo o spremembah in dopolnitvah Uredbe o organih v sestavi ministrstev so bile pristojnosti pred tem enotnega inšpekcijskega organa za varstvo okolja razdeljene med dva ločena inšpekcijska organa. Ker Ustavno sodišče v tem postopku odloča o sporu o pristojnosti med državnim organom in organom lokalne skupnosti, se v okviru tega postopka ne more opredeliti, kateri državni organ je pristojen za nadzor nad odvajanjem odpadnih padavinskih voda.
C.
9. Ustavno sodišče je sprejelo to odločbo na podlagi četrtega odstavka 61. člena v zvezi z 62. členom ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Rok Čeferin ter sodnici in sodniki dr. Matej Accetto,
Dr. Dr. Klemen Jaklič (Oxford ZK, Harvard ZDA)
, dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič in Marko Šorli.
Odločbo je sprejelo soglasno.
dr. Rok Čeferin
Predsednik
[1]
Padavinska odpadna voda je odpadna voda, ki kot posledica meteornih padavin onesnažena odteka z utrjenih, tlakovanih ali z drugim materialom prekritih površin v vode ali se odvaja v javno kanalizacijo, razen če gre za površine iz tretje alineje 10. točke 4. člena Uredbe o emisiji (41. točka 4. člena Uredbe o emisiji). Odvajanje odpadne vode je odvajanje odpadne vode po cevovodu prek iztoka v kanalizacijo, čistilno napravo ali okolje (39. točka 4. člena Uredbe o emisiji).
[2]
Neposredno odvajanje v podzemne oziroma površinske vode je odvajanje odpadne vode, pri katerem lahko pride do vnosa onesnaževal v podzemno vodo brez precejanja skozi zemljino ali kamnine, ki so pod površjem tal, oziroma v površinsko vodo (31. in 32. točka 4. člena Uredbe o emisiji). Posredno odvajanje v podzemne vode pa je odvajanje odpadne vode na površje tal ali s ponikanjem v tla, od koder odpadna voda pronica skozi neomočene sedimente ali zemljino in lahko pride do vnosa onesnaževal v podzemne vode (44. točka 4. člena Uredbe o emisiji).
[3]
Mestna občina Maribor je poleg Odloka sprejela tudi Odlok o načinu opravljanja lokalne gospodarske javne službe odvajanja in čiščenja komunalne in padavinske odpadne vode v Mestni občini Maribor (Medobčinski uradni vestnik Štajerske in Koriške regije, št. 11/16, 27/17, 21/21 in 26/23), ki v 3. členu, v katerem so opredeljene naloge obvezne lokalne gospodarske javne službe odvajanja in čiščenja komunalne in padavinske odpadne vode na območju Mestne občine Maribor, povzema 8. točko prvega odstavka 15. člena Uredbe o emisiji (9. točka prvega odstavka 3. člena Odloka o načinu opravljanja lokalne gospodarske javne službe odvajanja in čiščenja komunalne in padavinske odpadne vode v Mestni občini Maribor).